|  |  |
| --- | --- |
| *LOGO TE - small EL* | **ΔΕΛΤΙΟ ΤΥΠΟΥ** Αθήνα, 22 Ιουλίου 2025 |

###### **Εξελίξεις στο ταξιδιωτικό ισοζύγιο πληρωμών – Μάιος 2025**

* Το **ταξιδιωτικό ισοζύγιο** παρουσίασε πλεόνασμα 1.875,8 εκατ. ευρώ το Μάιο του 2025 και 3.006,9 εκατ. ευρώ την περίοδο Ιανουαρίου-Μαΐου 2025.
* Oι **ταξιδιωτικές εισπράξεις** αυξήθηκαν κατά 17,7% το Μάιο του 2025 και κατά 12,7% την περίοδο Ιανουαρίου-Μαΐου 2025.
* Η **εισερχόμενη ταξιδιωτική κίνηση** μειώθηκε κατά 2,7% το Μάιο του 2025, ενώ παρουσίασε αύξηση κατά 2,1% την περίοδο Ιανουαρίου-Μαΐου 2025.

**Ταξιδιωτικό ισοζύγιο**

Σύμφωνα με προσωρινά στοιχεία, το ταξιδιωτικό ισοζύγιο το Μάιο του 2025 εμφάνισε πλεόνασμα 1.875,8 εκατ. ευρώ, έναντι πλεονάσματος 1.623,9 εκατ. ευρώ τον αντίστοιχο μήνα του 2024. Ειδικότερα, αύξηση κατά 17,7% κατέγραψαν το Μάιο του 2025 οι ταξιδιωτικές εισπράξεις, οι οποίες διαμορφώθηκαν στα 2.247,8 εκατ. ευρώ, έναντι 1.909,6 εκατ. ευρώ τον αντίστοιχο μήνα του 2024, ενώ αύξηση κατά 30,2% παρατηρήθηκε και στις ταξιδιωτικές πληρωμές (Μάιος 2025: 372,0 εκατ. ευρώ, Μάιος 2024: 285,7 εκατ. ευρώ). Η άνοδος των ταξιδιωτικών εισπράξεων οφείλεται κυρίως στην ενίσχυση της μέσης δαπάνης ανά ταξίδι κατά 21,1%, καθώς η εισερχόμενη ταξιδιωτική κίνηση μειώθηκε κατά 2,7%. Οι καθαρές εισπράξεις από την παροχή ταξιδιωτικών υπηρεσιών αντιστάθμισαν κατά 79,4% το έλλειμμα του ισοζυγίου αγαθών και συνέβαλαν κατά 84,9% στο σύνολο των καθαρών εισπράξεων από υπηρεσίες.

Την περίοδο Ιανουαρίου-Μαΐου 2025, το ταξιδιωτικό ισοζύγιο εμφάνισε πλεόνασμα 3.006,9 εκατ. ευρώ, έναντι πλεονάσματος 2.761,1 εκατ. ευρώ την αντίστοιχη περίοδο του 2024. Αύξηση κατά 491,9 εκατ. ευρώ ή 12,7% παρουσίασαν οι ταξιδιωτικές εισπράξεις, οι οποίες διαμορφώθηκαν στα 4.352,2 εκατ. ευρώ, ενώ αύξηση κατά 246,1 εκατ. ευρώ ή 22,4% παρατηρήθηκε και στις ταξιδιωτικές πληρωμές, οι οποίες διαμορφώθηκαν στα 1.345,3 εκατ. ευρώ. Η άνοδος των ταξιδιωτικών εισπράξεων προήλθε τόσο από την αύξηση της εισερχόμενης ταξιδιωτικής κίνησης κατά 2,1% όσο και από την ενίσχυση της μέσης δαπάνης ανά ταξίδι κατά 10,4%. Οι καθαρές εισπράξεις από την παροχή ταξιδιωτικών υπηρεσιών αντιστάθμισαν κατά 21,9% το έλλειμμα του ισοζυγίου αγαθών και συνέβαλαν κατά 72,9% στο σύνολο των καθαρών εισπράξεων από υπηρεσίες.

**Ταξιδιωτικές εισπράξεις**

Το Μάιο του 2025, όπως προαναφέρθηκε, οι ταξιδιωτικές εισπράξεις αυξήθηκαν κατά 17,7% σε σύγκριση με τον αντίστοιχο μήνα του 2024. Αναλυτικότερα, άνοδο κατά 25,8% κατέγραψαν οι εισπράξεις από κατοίκους των χωρών της ΕΕ-27, οι οποίες διαμορφώθηκαν στα 1.325,0 εκατ. ευρώ, όπως και οι εισπράξεις από κατοίκους των λοιπών χωρών, οι οποίες αυξήθηκαν κατά 6,7% (Μάιος 2025: 800,0 εκατ. ευρώ, Μάιος 2024: 749,4 εκατ. ευρώ). Η ενίσχυση των εισπράξεων από κατοίκους των χωρών της ΕΕ-27 ήταν αποτέλεσμα της ανόδου τόσο των εισπράξεων από κατοίκους των χωρών της ζώνης του ευρώ κατά 15,1% (Μάιος 2025: 1.035,7 εκατ. ευρώ, Μάιος 2024: 900,0 εκατ. ευρώ) όσο και των εισπράξεων από κατοίκους των χωρών της ΕΕ-27 εκτός της ζώνης του ευρώ κατά 88,6%, οι οποίες διαμορφώθηκαν στα 289,2 εκατ. ευρώ.

Ειδικότερα, όσον αφορά τις σημαντικότερες χώρες προέλευσης ταξιδιωτών από τη ζώνη του ευρώ, οι εισπράξεις από τη Γερμανία αυξήθηκαν κατά 16,1% και διαμορφώθηκαν στα 473,5 εκατ. ευρώ, καθώς και οι εισπράξεις από τη Γαλλία κατά 9,9%, που διαμορφώθηκαν στα 153,3 εκατ. ευρώ. Άνοδο κατά 14,0% παρουσίασαν και οι εισπράξεις από την Ιταλία, οι οποίες διαμορφώθηκαν στα 62,6 εκατ. ευρώ. Από τις λοιπές χώρες, αύξηση κατά 8,9% παρουσίασαν οι εισπράξεις από το Ηνωμένο Βασίλειο, οι οποίες διαμορφώθηκαν στα 314,1 εκατ. ευρώ, ενώ οι εισπράξεις από τις ΗΠΑ μειώθηκαν κατά 28,0% και διαμορφώθηκαν στα 112,5 εκατ. ευρώ. Τέλος, άνοδο σημείωσαν και οι εισπράξεις από τη Ρωσία, που διαμορφώθηκαν στα 5,2 εκατ. ευρώ.

Την περίοδο Ιανουαρίου-Μαΐου 2025, οι ταξιδιωτικές εισπράξεις κατέγραψαν άνοδο κατά 12,7% σε σύγκριση με την αντίστοιχη περίοδο του 2024 και διαμορφώθηκαν στα 4.352,2 εκατ. ευρώ. Η εξέλιξη αυτή οφείλεται τόσο στην αύξηση των εισπράξεων από κατοίκους των χωρών της ΕΕ-27 κατά 10,9%, οι οποίες διαμορφώθηκαν στα 2.326,7 εκατ. ευρώ, όσο και στην άνοδο των εισπράξεων από κατοίκους των λοιπών χωρών κατά 15,1%, οι οποίες διαμορφώθηκαν στα 1.813,0 εκατ. ευρώ. Αναλυτικότερα, οι εισπράξεις από κατοίκους των χωρών της ζώνης του ευρώ διαμορφώθηκαν στα 1.879,8 εκατ. ευρώ, αυξημένες κατά 3,6%, ενώ οι εισπράξεις από κατοίκους των χωρών της ΕΕ-27 εκτός της ζώνης του ευρώ αυξήθηκαν κατά 57,2% και διαμορφώθηκαν στα 446,9 εκατ. ευρώ.

Ειδικότερα, οι εισπράξεις από τη Γερμανία κατέγραψαν άνοδο κατά 9,9% και διαμορφώθηκαν στα 771,7 εκατ. ευρώ, ενώ οι εισπράξεις από τη Γαλλία μειώθηκαν κατά 7,8% και διαμορφώθηκαν στα 263,9 εκατ. ευρώ. Μειωμένες κατά 4,8% ήταν και οι εισπράξεις από την Ιταλία, οι οποίες διαμορφώθηκαν στα 164,7 εκατ. ευρώ. Από τις λοιπές χώρες, άνοδο κατά 13,3% παρουσίασαν οι εισπράξεις από το Ηνωμένο Βασίλειο, οι οποίες διαμορφώθηκαν στα 480,6 εκατ. ευρώ, ενώ και οι εισπράξεις από τις ΗΠΑ αυξήθηκαν κατά 15,9% και διαμορφώθηκαν στα 457,0 εκατ. ευρώ. Τέλος, οι εισπράξεις από τη Ρωσία αυξήθηκαν σε 7,9 εκατ. ευρώ.

**Εισερχόμενη ταξιδιωτική κίνηση**

Η εισερχόμενη ταξιδιωτική κίνηση το Μάιο του 2025 διαμορφώθηκε σε 2.967,0 χιλ. ταξιδιώτες, μειωμένη κατά 2,7% σε σύγκριση με τον αντίστοιχο μήνα του 2024. Ειδικότερα, η ταξιδιωτική κίνηση μέσω αεροδρομίων αυξήθηκε κατά 1,0% έναντι του Μαΐου του 2024, ενώ αυτή μέσω οδικών συνοριακών σταθμών μειώθηκε κατά 21,5%. Η πτώση της εισερχόμενης ταξιδιωτικής κίνησης προήλθε κυρίως από την υποχώρηση της ταξιδιωτικής κίνησης από τις χώρες της ΕΕ‑27 κατά 4,8%, καθώς η ταξιδιωτική κίνηση από τις λοιπές χώρες αυξήθηκε κατά 0,8%. Αναλυτικότερα, η ταξιδιωτική κίνηση από τις χώρες της ζώνης του ευρώ διαμορφώθηκε σε 1.406,2 χιλ. ταξιδιώτες, μειωμένη κατά 4,5%, ενώ πτώση κατά 6,2% παρουσίασε και η ταξιδιωτική κίνηση από τις χώρες της ΕΕ-27 εκτός της ζώνης του ευρώ, η οποία διαμορφώθηκε σε 365,3 χιλ. ταξιδιώτες.

Ειδικότερα, η ταξιδιωτική κίνηση από τη Γερμανία μειώθηκε κατά 0,1% και διαμορφώθηκε σε 604,7 χιλ. ταξιδιώτες, ενώ και αυτή από τη Γαλλία υποχώρησε κατά 30,8% σε 177,6 χιλ. ταξιδιώτες. Πτώση κατά 12,9% εμφάνισε και η ταξιδιωτική κίνηση από την Ιταλία, η οποία διαμορφώθηκε σε 113,6 χιλ. ταξιδιώτες. Αναφορικά με τις χώρες εκτός της ΕΕ-27, η ταξιδιωτική κίνηση από το Ηνωμένο Βασίλειο μειώθηκε κατά 9,1% και διαμορφώθηκε σε 416,2 χιλ. ταξιδιώτες, ενώ αυτή από τις ΗΠΑ υποχώρησε κατά 0,9% σε 123,9 χιλ. ταξιδιώτες. Τέλος, η ταξιδιωτική κίνηση από τη Ρωσία αυξήθηκε σε 4,7 χιλ. ταξιδιώτες.

Την περίοδο Ιανουαρίου-Μαΐου 2025, η εισερχόμενη ταξιδιωτική κίνηση αυξήθηκε κατά 2,1% και διαμορφώθηκε σε 7.089,2 χιλ. ταξιδιώτες, έναντι 6.943,9 χιλ. ταξιδιωτών την αντίστοιχη περίοδο του 2024. Ειδικότερα, η ταξιδιωτική κίνηση μέσω αεροδρομίων κατέγραψε άνοδο κατά 6,0%, ενώ αυτή μέσω οδικών συνοριακών σταθμών μειώθηκε κατά 9,2%. Κατά την επισκοπούμενη περίοδο, η ταξιδιωτική κίνηση από τις χώρες της ΕΕ-27 διαμορφώθηκε σε 3.812,5 χιλ. ταξιδιώτες, παρουσιάζοντας μείωση κατά 5,1% σε σύγκριση με την αντίστοιχη περίοδο του 2024, ενώ η ταξιδιωτική κίνηση από τις λοιπές χώρες αυξήθηκε κατά 12,0% και διαμορφώθηκε σε 3.276,7 χιλ. ταξιδιώτες. Η ταξιδιωτική κίνηση από τις χώρες της ζώνης του ευρώ υποχώρησε κατά 0,5%, ενώ η ταξιδιωτική κίνηση από τις χώρες της ΕΕ-27 εκτός της ζώνης του ευρώ μειώθηκε κατά 19,3%.

Ειδικότερα, η ταξιδιωτική κίνηση από τη Γερμανία εμφάνισε άνοδο κατά 1,5% και διαμορφώθηκε σε 1.080,2 χιλ. ταξιδιώτες, ενώ αυτή από τη Γαλλία μειώθηκε κατά 27,1% και διαμορφώθηκε σε 342,2 χιλ. ταξιδιώτες. Πτώση κατά 11,7% σημείωσε και η ταξιδιωτική κίνηση από την Ιταλία, η οποία διαμορφώθηκε σε 311,9 χιλ. ταξιδιώτες. Αναφορικά με τις χώρες εκτός της ΕΕ‑27, η ταξιδιωτική κίνηση από το Ηνωμένο Βασίλειο αυξήθηκε κατά 6,7% και διαμορφώθηκε σε 710,8 χιλ. ταξιδιώτες, ενώ αυτή από τις ΗΠΑ αυξήθηκε κατά 18,1% σε 463,4 χιλ. ταξιδιώτες. Τέλος, η ταξιδιωτική κίνηση από τη Ρωσία αυξήθηκε σε 7,5 χιλ. ταξιδιώτες.

**Σημείωση**:

Η εισερχόμενη ταξιδιωτική κίνηση δεν περιλαμβάνει μεγέθη από κρουαζιέρες, πέραν των όσων καταγράφονται από την Έρευνα Συνόρων.

**Περισσότερες πληροφορίες**:

Το επόμενο Δελτίο Τύπου για τις «Εξελίξεις στο ταξιδιωτικό ισοζύγιο πληρωμών» με στοιχεία Ιουνίου 2025 θα δημοσιευθεί στις 21 Αυγούστου 2025, σύμφωνα με το [Ημερολόγιο δημοσίευσης στοιχείων 2025](https://www.bankofgreece.gr/RelatedDocuments/2025_%CE%A4%CE%B1%CE%BE%CE%B9%CE%B4%CF%89%CF%84%CE%B9%CE%BA%CF%8C_%CE%97%CE%BC%CE%B5%CF%81%CE%BF%CE%BB%CF%8C%CE%B3%CE%B9%CE%BF_%CE%94%CE%B7%CE%BC%CE%BF%CF%83%CE%AF%CE%B5%CF%85%CF%83%CE%B7%CF%82.xlsx), που έχει αναρτηθεί στον ιστοχώρο της Τράπεζας της Ελλάδος.

**Σχετικός σύνδεσμος**:

Τα αναλυτικά και οριστικά στατιστικά στοιχεία του ταξιδιωτικού ισοζυγίου δημοσιεύονται στην υποενότητα [Ταξιδιωτικές υπηρεσίες](https://www.bankofgreece.gr/statistika/ekswterikos-tomeas/isozygio-plhrwmwn/taksidiwtikes-yphresies) στον ιστοχώρο της Τράπεζας της Ελλάδος.